dh-unibe/image-text_koenigsfelden-charters-post-1500 huggingface dataset:
Ich, Nyclaus Settelli, thuͦmherre der styfft ze Costentz und kilchherre ze Toggˀren und zuͦ der Nidren Kilchē ze Waltzhuͦt,
tuͦn kunt und vergich offenlich mit disem briefe ✳ allen den, die in ansehent oder hoͤrent lesen, ✳ alse die erwirdigen und geistlichen
frowen, ✳ die eptischin und der convent gemeinlich dez closters ze Kùngesfelt, Sant Claren ordens, gelegen in Costentzer
bystuͦm, vormals ùber einkūmen sint ✳ mit mir und ich mit inen ✳ von der hùsren wegen, so si mir und ich inē geben
hant, ✳ alz die briefe wisent, die dar umb geben sint, ✳ da lobe ich fùr mich und min erben ✳ und nachkūmen, die obgen̄
min frowē, die eptischin und den convent dez closters ze Kùngesfelt, an dem obgen̄ huse und dem kernē gelten, so si
mir also gefuͤget und gemachet hant, umbekùmbert ze lassend, ✳ die wil ich lebe, ✳ und daz si daz selb hus und hofstat mit
sinre zuͦgehoͤrde ✳ und daz kernen gelte haben, nutzen und niessen soͤnt ze ende minre wile und die wil ich lebe,
und daz inen die selbe zit kein brieff, ✳ so si und ich vormals gegen einander gemacht, geordnet und vˀsigelt hant,
keinē schaden noch gebresten bringen sol noch mag ane geverde. ✳ und wenne ich enbin, so sol daz selbe hus und
hofstat und ouch daz kernē gelt den lùten und an die stette ledig und los sin, do ich es hin vˀschaffet han nach
der briefe sage, ✳ alz wir vormals bedenthalb gegeneinander geben und versigelt hant. ✳ dez ze urkund, so habe
ich, egen̄ Settellin, min ingesigel offenlich gehenket an disen brieff, der geben ist dez jares, do man zalte von gotz
geburt drùzehenhundert und achtzig jar, an dem neheste zistage nach sant Mathias tag, eins helgē zwolfbottē.
Königsf. 386
ein unùtzˀ br₎ ✳
Niclawsz Settily
tùmherr zuͦ Costentz
Staatsarchiv
AARGAU
1380 .
xxiiij
Waltzhuͦtz der xxiij ✳